♪ **GLASBA V NAŠEM DOMU** ♪

V času, ko smo doma v krogu naše družine lahko uporabimo glasbo kot način medsebojnega povezovanja, zabave, spoznavanja, učenja in skupnega ustvarjanja.

V kolikor nimamo glasbil uporabimo svoj glas, kuhinjske pripomočke, materiale iz narave in druga zvočila, na primer:

* Z grlom in glasom lahko tvorimo različne glasove (šumenje, cmokanje, tleskanje, zvok poljupčkov, različni zvoki ob pihanju, mrmranje, piskanje, grgranje ... in seveda petje:)
* Z leseno kuhalnico lahko udarjamo po drugi leseni kuhalnici, po loncih različnih velikosti, po pokrovkah za lonce ... Na različnih predelih posode nastane različen zvok.
* Kamni so čudovit pripomoček za ustvarjanje različnih ritmov, ob udarcu kamna ob kamen pa moramo paziti na svoje prste
* Na liste drevesa se lahko z malo vaje naučimo piskati
* Steklene kozarce lahko napolnimo z vodo in z vlažnim prstom krožimo po robu kozarca – glede na to koliko vode je v kozarcu bomo dobili različne višine tona
* Papir ali ALU folija ustvarjata različne zvoke – trganje, mečkanje
* Ploskanje na različne načine, ravno tako udarci po različnih delih telesa (pri tem smo nežni do sebe)
* Udarci po mizi, tleh, različnih materialih
* Nekaj predmetov, kateri lahko postanejo glasbilo: Abakus – računalo na kroglice, kupček Lego kock ustvarja zanimiv zvok, škatla s Puzzli se spremeni v ropotuljo itd.

Vse te predmete bova v nadaljevanju imenovali kar glasbila, seveda pa jih lahko kombiniramo tudi s pravimi glasbili, če jih imamo doma. Glasbila lahko tudi izdelamo sami, otroci so jih kar nekaj

že naredili tekom šolanja, na spletu pa je tudi veliko idej.

Glasbena srečanja izvajamo tako, da sedimo v krogu, v sredino kroga damo glasbila. Dogovorimo se za nekaj osnovnih pravil:

* Vsako igranje se začne in konča s tišino – jasno mora biti kdaj se igranje začne in kdaj konča
* Ko igramo le igramo, govorili bomo po zaključku igranja posamezne pesmi
* Ko se pogovarjamo o igranem, našem doživljanju, ne igramo. Pogovor mora biti ločen od igranja, v nasprotnem primeru nastane kaos
* V vlogi vodje pride vsak enkrat na vrsto, tako starši kot vsi otroci
* Srečanja je najbolje zamejiti s pozdravno pesmijo – da se ve kdaj je začetek in kdaj konec glasbene dejavnosti
* Vsak zna igrati, ni pravilnega ali napačnega igranje – gre za izražanje preko uporabe glasbe
* Igram tako, da s svojim igranjem ne poškodujem drugega ali sebe, ne poškodujem glasbil ali drugih predmetov.
* V kolikor je drugemu moje igranje preglasno, ga stišam – dogovorimo se za znak, da bo jasno kdaj je drugemu preglasno
* Srečanje naj traja med 30 in 45 minut

V nadaljevanju sledi nekaj predlogov za glasbene igre, ki jih lahko izvajate s svojo družino. V ležečem tisku je obrazložitev vaje za starše – za kaj je igra koristna, dodatni napotki.

1. Pozdravna pesem

Srečanje začnete s pesmijo, s katero pozdravite vsakega člana družine. Pesem si izmislite sami, lahko pa uporabite poznano melodijo in besedilo prilagodite. Na primer na melodijo pesmi Marko skače lahko pojemo:

Dobro jutro, dobro jutro, skupaj smo vsi-i,

Ka-ja, Ka –ja –ja , igraj zdaj z nami ti. (zamenjaš ime, tako da v vsakem krogu zapoješ ime enega člana družine)

*V pozdravni pesmi je besedilo oblikovano tako, da vključuje poimenski pozdrav vsakega člana ružine. S tem dosežemo glavni namen pozdravne pesmi, ki je ponuditi vsakemu posamezniku svoj prostor znotraj skupine in glasbe takoj ob pričetku srečanja.*

Pozdravno pesem void en izmed staršev – poimenovala ga/jo bom »vodja«. Primeri izvajanja pozdravne pesmi:

* Pesem vodja in družinski člani pojejo skupaj, vodja pesem spremlja na glasbilo.
* Družinki člani skupaj z vodjo pojejo pesem in obenem igrajo na poljubno glasbilo. *S sočasnim petjem in igranjem sodelujoči urijo osredotočenost na več glasbenih elementov hkrati (npr. na melodijo, ritem, besedilo pesmi), se z igranjem na glasbilo ustvarjalno izražajo ter se učijo poslušanja drug drugega.*
* Ob spremljavi in petju pesmi, se vsakega družinskega člana povabi, da zatem, ko se zapoje njegovo ime, zaigra kratek solo na svojem glasbilu. Vodja ga lahko ob tem spremlja ali ne. Po koncu igranja se mu skupina s petjem zahvali. *Posameznik ima na ta način priložnost, da se še dodatno izpostavi, izrazi svojo ustvarjalnost ter dobi izkušnjo, da lahko preseže morebitne osebne zadržke ob izpostavljanju pred skupino. Posameznik obenem dobi osebno priznanje in zunanjo pozitivno potrditev.*

2. Glasbena improvizacija

Vsak izbere eno glasbilo. En izmed staršev določi, kdo bo prvi začel igrati. Ostali se igranju postopno priključijo glede na sedežni red. Improvizacijo spontano zaključijo skupaj.

*Kdor prvi začne, dobi s tem izkušnjo biti izpostavljen, vodja, biti najbolj slišan in opažen izmed vseh v skupini. Skupno iskanje zaključka improvizacije zahteva od skupine medsebojno poslušanje, sodelovanje, iskanje neverbalnega dogovora o zaključku. Pazimo, da vsak kdaj pride na vrsto za vodenje.*

3. Ritmične igre

- En izmed staršev igra stalen ritem, ostali mu sledijo in za njim ponavljajo isti ritem.

*Udeleženci se učijo poslušanja, sledenja, vzdrževanja istega ritma s celotno skupino. Skupno igranje ritma skupini pomaga, da se uskladi, poveže, posameznik lahko razvija občutek pripadnosti skupini.*

- En izmed staršev prične z igrajem preprostega ponavljajočega se ritma, ki ga vzdržuje do konca improvizacije. Vsak naslednji član družine se ritmu priključi tako, da ritem dopolni s svojim ritmičnim vzorcem, ki se mora skladati z prvotnim ritmom. Ko zadnji udeleženec doda svoj ritem, nekaj časa vsi skupaj igrajo, dokler vodja da znak za zaključek improvizacije.

*Tovrstna ritmična dejavnost je glasbeno zahtevnejša, saj mora posamezen udeleženec poiskati ritem, ki se sklada z prvotnim ritmom in svoj izbrani ritmični vzorec vzdrževati ne glede na ritmične vzorce drugih udeležencev. Udeleženci dobijo izkušnjo poslušanja in sodelovanja z drugimi. Hkrati dejavnost zahteva ohranjane močnega stika s seboj, vztrajanje pri svoji glasbeni odločitvi, ki pa se mora skladati z ritmom celotne skupine.*

- Vodja ritmične igre zaigra kratek ritmični vzorec, en izmed članov družine nanj odgovori. Nato zaigra drugi vzorec, nekdo drug odgovori. Odgovori tisti, katerega vodja pogleda in mu da znak za odgovor. *Pri tej igri ima vodja možnost izbire, s kom želi biti v dialogu. Igra od udeležencev zahteva dobro poslušanje vodje in lastnega notranjega odziva. Gre za ritmični dialog, kot pogovor.*

4. Kavboj

Vodja igre sede na boben ali velik lonec in se spremeni v kavboja. Pri tem lahko uporabi tudi dodaten modni simbol za svojo vodstveno vlogo (npr. Klobuk, rutko). Vodja določi ritem, način igranja, kateremu se ostali udeleženci prilagodijo, nanj reagirajo v skladu s svojim dojemanjem, zmožnostmi. *Takšno vodenje je lahko zelo zabavno, ustvarjalno. Pomembno je, da vsak pride na vrsto v vodenju.*

5. Dirigent

Vodja igre je v vlogi dirigenta. Z gestami, ki jih skupini lahko vnaprej razloži ali pa ne, vodi skupinsko igranje. Z gestami kaže razne glasbene elemente (dinamiko, hitrost, višino, izbor aktivnih članov, oziroma glasbil itd.). *Vodja dobi izkušnjo velikega vpliva na druge udeležence, izkušnjo lastne kreacije improvizacije. Hkrati mora prevzeti odgovornost za določitev gest in se jih tekom improvizacije tudi držati. Na ta način vsi udeleženci urijo svoj spomin in sledenje vodji.* *Vsak mora dobiti priložnost biti dirigent.*

6. Igranje v parih

Sočasno igrata le dva člana družine. Med igranjem sta lahko obrnjena drug k drugemu. *Na ta način med igranjem sodelujeta, reagirata na igranje drug drugega, ustvarjata dialog. Medsebojno lahko komunicirata z gestami, mimiko, pogledi.* Lahko pa sta obrnjena vsak v svojo stran in se ne gledata. *Medsebojna komunikacija je mogoča izključno preko igranja, pri čemer se zahteva pozorno poslušanje drugega.*

Izbira parov lahko poteka z ustnim dogovorom, s povabilom k igranju s pogledom aliz uporabo glasbila v sredini kroga (npr. pokrovka). Udarec na to glasbilo in poimenski nagovor, je znak za naslednjega udeleženca, ki se priključi igranju. *Kako se bodo pari izbirali se mora starš predhodno dogovoriti. Pomembno je, da vsi sodelujejo in da se pari tudi menjajo.* *Aktivna udeleženca dobita izkušnjo biti izpostavljena, s čemer se pri otrocin in/ali mladostnikih lahko razvija samozavest, zaupanje v lastne sposobnosti.*

7. Igranje ob sliki

Pripravimo nekaj fotografij in jih damo na sredino kroga. Vsak član družine izbere tisto, ki mu/ji je najbolj všeč. Ob fotografiji zaigra glasbeno improvizacijo, ostali poslušajo. Lahko se člani družine razdelijo v pare/trojke in vsak par/trojka izbere eno fotografijo in zaigra nanjo glasbeno improvizacijo. V tem primeru drug par/trojka posluša in nato sporoča, kaj je slišala v glasbi in če se ujema s fotografijo.

*Par/trojka ki igra se mora složno dogovoriti o izbiri sličice ter se dogovoriti o načinu igranja (kdo ima katero glasbilo, kdo začne, kako bodo igrali itd.) ali pa igranje prepusti spontanemu poteku. Poslušalci morajo biti pozorni na to kar poslušajo in opazujejo ter verbalizirati svoja opažanja in doživetja.*

8. Risanje ob glasbi

Polovica članov družine igra prosto glasbeno improvizacijo, druga skupinica ob njihovem igranju riše. Riše lahko vsak posameznik svojo sliko ali celotna skupinica eno, skupno sliko večjega formata. *Skupinica, ki igra se dogovori glede začetka in zaključka improvizacije. Skupinica, ki riše mora pozorno poslušati in slediti notranjim odzivom na glasbo, ki se prenesejo v likovno ustvarjanje. Pri skupni sliki je potrebno dogovarjanje glede prostora, oblike, vsebine slike, pri čemer je pomembno da vsak udeleženec prispeva k sliki svoj delež. Nato skupini vlogi zamenjata.*

9. Gibanje ob glasbi

Polovica članov družine igra prosto glasbeno improvizacijo, druga skupinica se ob njihovem igranju giba. Za gibanje morajo imeti na razpolago dovolj prostora. Pri tem lahko glasbeniki sledijo gibanju ali pa gibanje sledi glasbi.

Lahko se dogovorimo da na znak starša glasbeniki prekinejo z igranjem, takrat se gibalci spremenijo v kipe in starš kipom določi imena – kaj kip predstavlja. Na znak starša glasbeniki spet začnejo igrati. Igro kipi lahko nekajkrat ponovimo.

Vloge glasbenikov/gibalcev se zamenjajo.

10. Čarobne dežele

V stanovanju določimo nekaj prostorov, ki se bodo spremenili v čarobne dežele. Dogovorimo se, kakšne so značilnosti posameznega prostora. Npr. kopalnica se spremeni v morje – torej bomo tam igrali na glasbila ki ponazarjajo vodo (lahko se dobesedno igramo z zvokom vode – prelivanje vode, šumenjem z vodo itd.), otrok se bo v sobi gibal kot da se giba v vodi. Dnevna soba lahko recimo postane drsališče – igramo led, gibanje je kot na ledu. Vsak prostor naj bo svojevrsten. Določimo kdo bo v posameznem prostoru igral na glasbila, kdo pa bo šel na potovanje po teh različnih deželah. Določimo znak za začetek in konec potovanja. Pred začetkom igre odstranimo vse predmete, ki bi se ob igri lahko poškodovali. Lahko si izmislimo tudi domišljijske dežele – npr. Dežela breztežnosti, dežela v kateri lahko vse začaraš, dežela v kateri je nešteto ogledal ... izmislite si tisto, kar veste da je vašemu otroku zanimivo

11. Učna snov v glasbi in gibu

Izberemo učno snov, katere se otrok sedaj v tem obdobju uči. Otrok mora snov predstviti z gibom. Naprimer če se uči o celici naj najde način, kako bi celico ponazoril z gibanjem. Starši mu ob tem dajo zvočno podporo, podlago za gibanje. Pomembno je, da se otrok poglobi v značilnosti snovi, o kateri se uči, pravila ki veljajo za to snov. Lahko tudi več otrok skupaj prikaže eno snov. Na primer matematično enačbo. Igra naj bo v stilu pantomime, vendar z uporabo giba in glasbe. Mlajši otroci lahko recimo ponazorijo črke abecede in ob tem zapojejo pesem o abecedi. Prepustite se domišljiji.

*Pri tej nalogi boste moralo otroku morda v začetku malo pomagati, ga spodbujati. Nobene ideje ne kritizirajte, iz vsake ideje se lahko razvije nekaj čudovitega. Ni napak, je le ustvarjanje nečesa novega, spoznavanje snovi na drugačen način.*

12. Ustvarjanje lastne pesmi

Otrok naj iz določene snovi, ki jo v šoli obravnava, izlušči nekaj glavnih besed, ki so za to snov bistvene. Iz teh besed nato sestavi pesem, za katero mu pomagate poiskati melodijo in mu nudite spremljavo. Pesem lahko obogati tudi s plesom.

*Če v učenje vključimo glasbo in gib si bomo snov veliko bolje zapomnili, jo razumeli širše in jo tudi lažje uporabili v vsakdanjem življenju.*

♫ **ŽELIVA VAM VELIKO VESELJA OB RAZISKOVANJU GLASBENEGA SVETA** ♫

Polona Štule, socialna pedagoginja in glasbena terapevtka IK

Špela Loti Knoll, glasbenica in glasbena terapevtka, direktorica Inštituta Knoll za glasbeno terapijo in supervizijo. Več o glasbeni terapiji na www.institutknoll.eu

Vir: Oblikovanje čustev in vedenja z glasbo (2019). Habe, K. In Licardo,M. (ur.). Univerza v Mariboru, Pedagoška fakulteta